‘પીતં’નો જાણીતો અર્થ પીળું જે એમના વસ્ત્ર માટે જ વપરાતો આવ્યો છે. પીતાંબર એટલે પીળું વસ્ર તો ખરું જ પણ પીતાંબર એટલે જ કૃષ્ણ ! પણ પીતનો અર્થ ‘પીધેલું’ પણ થાય છે. એમનું પીધેલું એટલે શું ? તો કહીશું કે દુનિયાનાં ઝેર, અનેકોનાં અપમાનો, અનેકોનાં ગાળો–ઉપહાસો….ને માતા દેવકીની વેદનાઓ, ગોકુળવાસીઓનો વિરહ, પાંડવોની ને દ્રૌપદીની ચીસો, સુદામાની ગરીબી…કેટલું બધું પીધું છે કૃષ્ણે ! ને હા, ફક્ત વેદનાની જ વાત નથી, તેમણે તો મધુરા રસો પણ આકંઠ પીધા છે ! શરદપૂનમના મહારાસનો પરમ રસ, ગોપીઓ–રાધાનો પ્રણય, તાંદુલનો અને વિદુરની ભાજીનો રસ…ને અરે, પુતનાની છાતીનોય રસ ઘટક ઘટક પીધો જ હતો ને !